Doodskis-video-saak: Kis glo ook voorheen gebruikWillem Oosthuizen (voor) en Theo Martins Jackson in die hof. Foto: Landi Slatter Die verhoor is hervat waar adv. Wayne Gibbs, vir Oosthuizen, voortgegaan het om Mlotshwa te kruisondervra. Volgens Gibbs het Mlotshwa ŉ stok of ŉ knopkierie en ŉ swart sak by hom gehad toe hy deur Oosthuizen voorgekeer is. Oosthuizen voer aan Mlotshwa het die kierie op ŉ dreigende manier opgetel. Oosthuizen het gewaarsku as hy hom sou aanrand met daardie kierie, “sou hy hom baie seer maak”. Oosthuizen het toe die stok afgevat en Mlotshwa gevra oor die swart sak wat in sy besit was waarop Mlotshwa glo gesê het dit is klere in die sak. In daardie stadium was Jackson ook op die toneel en volgens hom was daar koperkabels in die sak. Hulle het vir Mlotshwa aangesê om op die voertuig te klim sodat hulle hom na die polisiestasie kan neem. Mlotshwa het hulle glo gesmeek om dit nie te doen nie, maar hulle het volgehou. “Oosthuizen sê jy het hulle gesmeek om jou eerder aan te rand as om jou polisie toe te vat, maar hulle het volgehou en toe het jy hulle begin dreig,” het Gibbs gesê. Mlotshwa het egter hierop geantwoord dat hy nie weet waarvan Gibbs praat nie. “Oosthuizen sê jy het twee baie ernstige dreigemente gemaak: As jy my polisie toe vat en ek kom uit, sal ek elke jaar jou lande afbrand; ek weet ook waar jy bly, ek weet julle het vroue en kinders – ek sal hulle kom doodmaak.” Mlotshwa het ontken dat hy dit gesê het. “Ek het gister al genoem ek het vooraf net van Jackson geweet, glad nie van Oosthuizen nie.” Volgens Gibbs het Jackson en Oosthuizen toe vir Mlotshwa probeer bangmaak om hom te verhoed dat hy die beweerde dreigemente uitvoer en ook glo nie weer steel nie. Dit het ook aan die lig gekom dat die kis waarin Mlotshwa geprop is, glo ook ŉ vorige keer gebruik is. Oosthuizen het vir Jackson gevra: “Het jy steeds die kis?” en Jackson het “ja” geantwoord. Volgens Gibbs het Jackson die kis gaan haal terwyl Oosthuizen saam met Mlotshwa gewag het. “Oosthuizen het jou uitgevra oor waar die kabel vandaan kom en oor wie nog betrokke is by kabeldiefstal. Terwyl hy jou ondervra het, het jou selfoon begin lui.” Mlotshwa het egter gesê hy het nie ŉ selfoon by hom gehad nie. Volgens Gibbs het Oosthuizen toe die selfoon gegryp en ŉ wit man wat Afrikaans praat, het geantwoord. “Jy het gesê die man is jou werkgewer. Die persoon het homself as ŉ skrootmetaalwerfhandelaar geïdentifiseer wat gesê het hy het ŉ pakkie van jou af verwag.” Gibbs het gesê Mlotshwa het intussen van die bakkie af gespring en weggehardloop. Oosthuizen het toe glo Mlotshwa se foon op die bakkie gegooi en hom agternagesit en vasgetrek. “Hy het jou weer bakkie toe geneem en Jackson het teruggekeer met die kis. Oosthuizen het agter Jackson aangery na die sloot waar die voorval plaasgevind het.” Volgens Gibbs het Oosthuizen vir Mlotshwa gesê om Jackson te help om die kis af te laai van die bakkie. “Hulle het vir jou gesê om in die kis te klim en jy het. Jackson het ŉ video begin neem en vir jou verduidelik hulle doen dit om te wys jy word nie aangerand nie asook dat jy nie beserings het nie. Die videobattery het pap geword en Oosthuizen het sy selfoon gebruik om die video te neem. Hulle sê die video’s verskaf die hele strekking van wat daar gebeur het. Hulle erken hulle het jou gedreig om die kis aan die brand te steek, asook om ŉ slang binne-in te sit om jou bang te maak.” Mlotshwa het egter gesê hy het nie geweet hulle maak hom net bang nie. Volgens Gibbs het Oosthuizen en Jackson vir Mlotshwa gesê om uit die kis te klim toe hulle klaar die video’s gemaak het. Mlotshwa het nie saamgestem nie. Gibbs het ŉ transkripsie van die gesprek in die video aan die hof voorgehou. Daarvolgens het Mlotshwa onder meer gesê: “Ek steel, want ek het nie werk nie.” Mlotshwa het ook gesmeek dat hulle hom nie moet doodmaak nie. “Toe het die video gestop en hulle het jou toegelaat om uit die kis te klim,” het Gibbs aangevoer. Mlotshwa het gesê hy kan niks daarvan onthou nie en was nie seker hulle maak hom net bang nie. “Hulle het toe ŉ foto geneem om te wys jy het geen beserings nie. Oosthuizen het vir jou gesê hy het nou ŉ foto van jou en ‘as iemand ons lande brand of ons families seermaak, sal ons weet dit was jy’.” Volgens Gibbs het Oosthuizen en Jackson toe vir Mlotshwa gesê om te help om die kis op Jackson se bakkie te laai en vir hom gesê hy mag gaan. Mlotshwa het glo gesê sy skoene is nog agter op een van die bakkies en dat hy het glo toe vir ŉ saamrygeleentheid gevra. Gibbs het Mlotshwa ondervra oor die beweerde beserings wat hy tydens die voorval opgedoen het. Gibbs het gesê die beserings is nie op die video sigbaar nie. Mlotshwa het gesê sy hele lyf word nie op die video gewys nie. Dit het aan die lig gekom dat die oorspronklike verklaring wat by die polisie afgelê is nie opgespoor kan word nie. Die een voor die hof is ŉ getikte weergawe wat deur Mlotshwa geteken is. Adv. Org Basson, vir Jackson, het dit aan Mlotshwa gestel dat sodra iets nie sy weergawe pas nie, hy ewe skielik nie kan onthou nie. Hy het verder adv. Gibbs en Oosthuizen se weergawe van die voorval bevestig. Lees alle vorige berigte oor die doodskis-video op Maroela Media.